สมาคมแบงก์คาดหนี้เสียทะลัก
&#8220;ชาติศิริ&#8221; หนี้เสียหลังน้ำท่วมทั้งระบบพุ่ง 0.5% หวังสารพัดมาตรการช่วยลูกค้าฟื้นตัว
30 ต.ค. 2565

“ชาติศิริ” หนี้เสียหลังน้ำท่วมทั้งระบบพุ่ง 0.5% หวังสารพัดมาตรการช่วยลูกค้าฟื้นตัว 
นายชาติศิริ โสภณพนิช ประธานสมาคมธนาคารไทยและกรรมการผู้จัดการใหญ่ ธนาคารกรุงเทพ ประเมินว่า ผลกระทบจากภาวะน้ำท่วมครั้งใหญ่อาจส่งผลให้หนี้ที่ไม่ก่อให้เกิดรายได้ (เอ็นพีแอล) ทั้งระบบเพิ่มขึ้นราว 0.5% จากความเสียหายในภาคอุตสาหกรรมขนาดใหญ่ที่มีผลกระทบเป็นลูกโซ่ไปยังธุรกิจรายย่อยและบุคคล 
ทั้งนี้ ในส่วนของธนาคารกรุงเทพยังคงอยู่ระหว่างติดตามสถานการณ์และเตรียมความพร้อมหากจะต้องเพิ่มจำนวนเงินสำรองหนี้สงสัยจะสูญ
นายชาติศิริ กล่าวว่า ขณะนี้ธนาคารมีการติดต่อกับลูกค้ากลุ่มนิคมอุตสาหกรรมต่างๆ อยู่ตลอดเวลา หากลูกค้ารายใดต้องการความช่วยเหลือธนาคารก็พร้อมที่จะให้การสนับสนุน โดยขณะนี้แพ็กเกจความช่วยเหลือลูกค้าก็มีทั้งในส่วนของสมาคมธนาคารไทยและของธนาคารพาณิชย์แต่ละแห่ง ทั้งยืดระยะเวลาชำระหนี้ ให้สินเชื่อหมุนเวียนและสินเชื่อเพื่อฟื้นฟู 
“คาดว่าต้องใช้เวลาอีก 1 เดือน กว่าที่ระดับน้ำจะลดลง ธุรกิจอาจต้องใช้เวลา 3 เดือน ในการฟื้นฟูกิจการ ซึ่งคาดว่าช่วงนั้นจะมีความต้องการสินเชื่อเข้ามาสมควร” นายชาติศิริ กล่าว
นายสุวรรณ แทนสถิตย์ กรรมการรองผู้จัดการใหญ่ ธนาคารกรุงเทพ กล่าวว่า ได้เตรียมวงเงินสินเชื่อพิเศษไว้ 5,000 ล้านบาท สำหรับช่วยเหลือลูกค้าที่ประสบภัยธรรมชาติ โดยลูกค้าเอสเอ็มอีสามารถขอกู้ระยะสั้นไม่เกิน 1 ปี ระยะยาว ไม่เกิน 5 ปี วงเงินกู้สูงสุดรายละ 20 ล้านบาท คิดดอกเบี้ย 5% ในปีแรก จากนั้นเอ็มแอลอาร์ ลูกค้ารายย่อยสามารถขอลดยอดผ่อนชำระรายเดือนได้สูงสุด 40% เป็นเวลา 1 ปี ลูกค้าบัตรเครดิตจะลดดอกเบี้ยให้ 50% จนถึง มิ.ย.ปีหน้า